PATVIRTINTA

Rokiškio rajono savivaldybės tarybos

2024 m. balandžio 25 d. sprendimu Nr. TS-168

**ROKIŠKIO R. JUODUPĖS GIMNAZIJOS 2023 M. METINĖ VEIKLOS ATASKAITA**

**STRATEGINIO PLANO IR METINIO VEIKLOS PLANO ĮGYVENDINIMAS**

Rokiškio r. Juodupės gimnazijoje (toliau – Gimnazija) 2023 m. gruodžio 31 d. mokėsi 217 mokinių. Dirbo 29 mokytojai, 5 pagalbos mokiniui specialistai (psichologas 0,75 etato, du specialieji pedagogai 1,25 etato, logopedas 0,25 etato ir socialinis pedagogas 0,75 etato), 8 mokytojo padėjėjai (5 etatai), 2 pailgintos mokymosi dienos grupės auklėtojai (1 etatas), 1 bibliotekininkas (0,75 etato).

Rokiškio r. Juodupės gimnazijos Neformaliojo švietimo skyriuje (toliau – Gimnazijos NŠS) 2023 m. gruodžio 31 d. mokėsi 105 mokiniai, dirbo 8 mokytojai. Skyriuje mokiniai mokosi pagal 14 programų, iš jų 6 FŠPU (formalųjį švietimą papildančio ugdymo) – tai pradinė dailės, pagrindinė dailės, pradinė šokio, pagrindinė šokio, pradinė muzikinė ir pagrindinė muzikinė FŠPU programos ir 8 NVŠ (Neformaliojo vaikų švietimo) – tai dailės tęstinė, jaunojo keramiko, savigynos sporto (dziudo / sambo) meno, šiuolaikinio šokio, pramoginių šokių (valso), teatro, robotika vaikams bei keliautojų klubo NVŠ programos.

Išsikeliant strateginius tikslus, buvo atsižvelgta į Lietuvos Respublikos pažangos strategiją, Lietuvos Respublikos Vyriausybės švietimo strategijos, Švietimo ir mokslo ministerijos, Rokiškio rajono savivaldybės švietimo strateginius prioritetus bei Rokiškio r. Juodupės gimnazijos strateginio planavimo grupės SSGG analizės suvestinę ir strategines išvadas.

Strateginis tikslas – gerinti ugdymo kokybę, kuriant tinkamą aplinką asmenybės augimui, bus įgyvendinamas trijose srityse: Ugdymo kokybės gerinimas, Tinkamos aplinkos asmenybės augimui kūrimas ir Mokymosi aplinkos gerinimas.

**I SRITIS. UGDYMO KOKYBĖS GERINIMAS**

**Tikslas:** Gerinti ugdymo kokybę, siekiant mokytojų ir mokinių asmenybės tobulėjimo.

**1. Uždavinys: Įgyvendinti atnaujinto ugdymo turinį.**

Sudaryta atnaujinto ugdymo turinio (toliau – UTA) komanda ir parengtas UTA veiksmų planas. Sudarytos sąlygos UTA diegimui. Atnaujintos ugdymo priemonės. Mokytojai dalyvavo mokymuose, seminaruose pagal atnaujintų bendrųjų programų įgyvendinimo etapus.

Ruošiant 2023–2024 m. m. ugdymo planą buvo atkreiptas dėmesys į kiekvieno vaiko asmeninės pažangos stebėjimą ir skatinimą.

Gimnazija didžiuojasi savo mokinių, kurie garsina ją ne tik rajone, bet ir visoje respublikoje, pasiekimais:

* 2023 m. sausio mėnesį 2 mokiniai užėmė prizines vietas Rokiškio r. 5–12 kl. meninio skaitymo konkurse (II, III vieta);
* 2023 m. sausio 9 d. Rokiškio r. 9–12 kl. mokinių chemijos olimpiadoje užimta I vieta 11 kl. grupėje;
* 2023 m. sausio 12 d. Rokiškio r. 11 klasių mokinių anglų kalbos olimpiadoje iškovota II vieta;
* 2023 m. vasario mėnesį mokinė dalyvavo respublikiniame konkurse „Švenčiu Lietuvą“;
* 2023 m. vasario 7 d. Rokiškio r. 9–12 kl. mokinių matematikos olimpiadoje 2 mokiniai užėmė prizines vietas (I, III vietos);
* 2023 m. kovo 22 d. Rokiškio r. mokinių rusų k. dailyraščio konkurse užimta II vieta;
* Rajoninėje geografijos olimpiadoje ,,Mano Gaublys“ 3 mokiniai iškovojo prizines vietas (I, III, I vietos) 2023 m. kovo mėn. Rokiškio r. mokinių geografijos olimpiadoje ,,Darnusis vystymasis“ mokinė užėmė I vietą;
* 2023 m. kovo mėn. Rokiškio r. 5–8, Ig kl. mokinių matematikos olimpiadoje 2 mokiniai užėmė prizines vietas (II, III vietos);
* 2023 m. kovo mėn. dailės mokinys užėmė III vietą;
* 2023 m. balandžio mėn. respublikiniame konkurse „Tautodailės verpetuose – verpstės“ 2 mokiniai užėmė prizines vietas (I, III vietos);
* 2023 m. balandžio mėn. Rokiškio rajono mokinių, jaunuolių garsinio skaitymo konkurse „Skambėk, pavasarėli“ du mokiniai 1–4 kl. mokinių grupėje tapo geriausiais skaitovais;
* 2023 m. balandžio mėnesį vienas mokinys dalyvavo respublikiniame Borutaičių poezijos konkurse „Ali-ALIO, PAVASARIS“;
* 2023 m. gegužės mėn. du mokiniai užėmė prizines vietas Rokiškio r. 5–8 kl. mokinių lietuvių kalbos olimpiadoje (I ir III vietos);
* 2023 m. birželį 11 mokinių dalyvavo tarptautiniame haiku konkurse;
* 2023 spalį–lapkritį mokiniai dalyvavo respublikiniame literatūriniame protmūšyje;
* 2023 m. lapkritį–gruodį mokiniai dalyvavo respublikiniame konkurse „Mūsų kalbinis kultūrinis kraštovaizdis“;
* mokiniai dalyvavo respublikiniame konkurse „Žaliosios odisėjos olimpiada“;
* mokiniai dalyvavo KTU J. Janickio chemijos konkurse, tapo I turo nugalėtojais ir dalyvavo II etape;
* Rokiškio r. mokinių istorijos olimpiadoje mokinys užėmė I vietą ir dalyvavo respublikinėje olimpiadoje, kur pateko į finalą;
* mokiniai dalyvavo Rokiškio r. 5 kl. mokinių viktorinoje ,,Aš myliu Lietuvą“ ir užėmė III vietą;
* Rokiškio rajono mokinių ,,Mažųjų gamtininkų olimpiadoje“ 2–4 klasių komanda užėmė I vietą;
* mokiniai yra LMŽ kaimo mokyklų kvadrato varžybų dalyviai ir laimėtojai.

**2. Uždavinys:** **Plėtoti tvarų bendradarbiavimą, darbinę partnerystę tarp pedagogų dalykiniu**

**ir emociniu lygmeniu.**

Ugdymo turinys siejamas su kasdieninio gyvenimo realijomis, dalykinių ir bendrųjų kompetencijų panaudojimu ir pritaikymu. Mokytojai planuoja integruoto ugdymo turinį kartu su kolega (kolegomis). Labai daug atvirų integruotų pamokų vedė lietuvių kalbos ir literatūros bei tikybos mokytojos. Mokytojai vykdo, organizuoja, inicijuoja trumpalaikius projektus mokiniams.

Savo patirtimi ,,Darbo patirtys įtraukiojo ugdymo kontekste“ dalinosi su Skuodo rajono Mosėdžio gimnazijos mokytojais, kurie mūsų gimnazijoje lankėsi 2023 m. birželio 21 d.

**3. Uždavinys: Stiprinti pagalbą mokiniui pasirenkant mokymosi strategijas, objektyviai įsivertinant pasiekimus ir pažangą.**

Mokytojams buvo užsakyta profesinio tobulinimosi programa „Vertinimo politikos formavimas mokykloje“ (AP Nr. IVP-11-2023-10). Mokymai „Mokinių pažangos ir pasiekimų vertinimas atnaujinto turinio kontekste“ (8 akad. val.), vyko Rokiškio r. Juodupės gimnazijoje 2023 m. lapkričio 20–21 d. Klasių vadovai individualių trišalių pokalbių metu padeda mokiniams išsikelti individualius mokymosi tikslus ir nusimatyti mokymosi strategijas. Norėdami mokinio asmeninę pažangą susieti su karjeros galimybėmis, nusprendėme, kad mokyklos karjeros specialistė ir toliau, tęsdama jau pradėtą veiklą (4K projekto koordinavimą), nuo 2023 m. rugsėjo 1 d. kuruos mokinius ir bus atsakinga už socialinės – pilietinės mokinių veiklos apskaitą.

**4. Uždavinys: Aktualizuoti ir personalizuoti ugdymo turinį, ugdant mokinių kompetencijas.**

Juodupės gimnazija nuolat bendradarbiauja su Vilniaus sutrikusios vaikų raidos konsultavimo skyriumi. Mokytojai supažindinami su autizmo spektro sutrikimais ir darbu su SUP turinčiais mokiniais.

**II SRITIS. TINKAMOS APLINKOS ASMENYBĖS AUGIMUI KŪRIMAS**

**Tikslas:** Stiprinti emocinį saugumą gimnazijoje, socialinę bei pilietinę asmens atsakomybę ir bendradarbiavimą gimnazijos bendruomenės narių bendradarbiavimą.

1. **Uždavinys:** **Stiprinti emocinį saugumą, socialinę atsakomybę ir bendradarbiavimą.**

Mokyklos pedagogai, psichologas, socialinis pedagogas, specialusis pedagogas ir logopedas bendruomenės nariams teikia nuolatinę ir įvairiapusę pagalbą. Mokinių adaptacijos tyrimai parodė, kad vaikai mokykloje jaučiasi gerai ir saugiai, visi nurodė žinantys, į ką gali kreiptis prireikus pagalbos ir / ar konsultacijų.

**2. Uždavinys: Aktyvinti gimnazijos bendruomenės narių lyderystę ir pilietinį sąmoningumą.**

Gimnazijoje aktyvi ir mokinių savivalda. Čia aktyviai veikia mokytojų taryba, metodinė taryba, gimnazijos taryba, inicijuojami dokumentų projektai, aptariamas ugdymo proceso patrauklumo kiekvienam vaikui galimybės, gimnazijos aplinkos pokyčių būtinumas ir saugumas.

Mūsų gimnazijoje gausu pilietinių akcijų ir įvairių socialinių veiklų, labiausiai įsimintinos ,,Pyragų diena“, ,,Būk KALĖDOS“, socialinė-pilietinė akcija ,,Ačiū, kad esi šalia“ ir t.t.

Gimnazijoje aktyviai veikia MEPA (mokykla – Europos Parlamento ambasadorė) komanda. Ši komanda 2023 m. net du kartus viešėjo Europos Parlamente Strasbūre, kur dalyvavo ,,Euroscolos“ renginyje, kuriame susirinko net 49 mokyklų komandos iš įvairių Europos Sąjungos valstybių.

1. **Uždavinys: Stiprinti bendruomeniškumą, tapatinimąsi su gimnazijos bendruomene.**

Juodupės gimnazijoje organizuojami tradiciniai renginiai stengiantis įtraukti visų gimnazijos bendruomenės grupių atstovus.

Kas metus dalyvaujame susitikime su Juodupės lopšelio-darželio priešmokyklinės grupės mokinių tėveliais, susitikimo metu aptariame būsimų mokinių gebėjimus, mokyklos taisykles ir tvarkas.

Aktyviai dalyvaujame Juodupės miestelio bendruomenės veiklose. Didžiausio susidomėjimo ir palaikymo sulaukė Juodupės gimnazijos NŠS mokinių muzikinės komedijos ,,Daug norėsi – mažai turėsi“ premjera, kuri buvo parodyta miestelio kultūros namų scenoje 2023 m. gruodžio 9 d. Taip pat jau kelintus metus iš eilės mūsų NŠS mokinės ir jos mokytojos sukurtais Rojaus obuoliukais yra apdovanojami nominuoti Juodupės bendruomenės nariai.

Norint dar labiau sustiprinti Juodupės gimnazijos bendruomenę ir jos tapatumą, buvo sukurta ,,Juodupės mokyklos bendruomenės“ asociacija. Ši asociacija vienija buvusius ir esamus mokytojus, darbuotojus, mokinius ir jų tėvelius.

Bendruomeniškumą stiprina ir tradiciniai gimnazijos renginiai: ,,Kovo 11 dienos minėjimas“, ,,Užgavėnių šventė“, sveikinimas Motinos dienai, ,,Mokslo metų pabaigos šventė“, ,,Rugsėjo 1-osios šventė“, ,,Mokytojo dienos šventė“, Advento popietė, šimtadienis, paskutinis skambutis ir abiturientų išleistuvės.

**III SRITIS. MOKYMOSI APLINKOS GERINIMAS**

**Tikslas: Modernizuoti ugdymo procesą.**

**1. Uždavinys: Tikslingai ir įvairiapusiškai naudoti pasirinktą vieną ar kelias virtualias aplinkas, pritaikytas mokymui(si), bendravimui ir bendradarbiavimui bei tobulinti darbo įgūdžius, veikiant šioje(-se) virtualioje(-se) aplinkoje(-se).**

Mokytojai ir toliau naudojasi „Classroom“ platforma pamokų medžiagai ir užduotims pateikti. Labai aktyviai vykdo pamokas kitoje aplinkoje, naudodamiesi kultūros paso galimybėmis ir socialinių partnerių siūloma veikla. Visas veiklas galima stebėti Rokiškio rajono Juodupės gimnazijos Facebook puslapyje. Daugelis gimnazijos lokalių dokumentų (mėnesiniai veiklos planai, ilgalaikiai dalykų programų planai ir kt.) pildoma virtualioje Google Disko aplinkoje.

**2. Uždavinys: Sistemingai aprūpinti mokytojus bei mokinius, mokomuosius kabinetus ugdymo priemonėmis, skaitmeniniu turiniu, IKT priemones nuolat atnaujinti, kurti naujas edukacines erdves.**

Per 2023 metus stengėmės modernizuoti ugdymo procesą įsigyjant SMART lentas. Gimnazija puikiai įsisavino NŠA Europos sąjungos projektines lėšas (8301,57 Eur), skirtas UTA vadovėliams įsigyti.

IKT priemonių atnaujinimas: įgyvendintas NŠA projektas ir įrengtos dvi hibridinio ugdymo klasės su SMART lentomis. Nupirkti 5 kompiuteriai, 2 monitoriai. Įsigyta kilnojama kolonėlė ir mikrofonų komplektas.

Mokomųjų kabinetų turtinimas ir atnaujinimas: pilnai suremontuotas anglų kalbos kabinetas. Informatikos kabinete suremontuota siena, grindys bei įsigyti langų roletai, įmontuota SMART lenta. Matematikos kabinete pakeistos grindys ir langų roletai, įmontuota SMART lenta. Biologijos kabinete pakeisti langų roletai. Atnaujintas sporto inventorius, technologijų, fizikos ir chemijos kabinetų inventorius.

Direktorė Dainora Mineikienė